Վարչապետի պաշտոնակատար Նիկոլ Փաշինյանն այսօր ֆեյսբուքյան ուղիղ եթերի ժամանակ հայտարարել է, որ վաղը լրանում է իր հրաժարականից հետո օրենքով սահմանված առաջին ժամկետը, եւ որ արտահերթ ընտրությունների գնալու համար ևս մեկ շաբաթ է անհրաժեշտ: Նրա խոսքով, գործող Սահմանադրությամբ Խորհրդարանի լուծարման այլ տարբերակ չկա. կամ իշխանությունները պիտի գնային սահմանադրական փոփոխությունների ճանապարհով, կամ՝ այս, վարչապետի հրաժարականի տարբերակով: Փաշինյանը հիշեցրել է, որ մյուս բոլոր խմբակցությունները հայտարարել են, որ այս ընթացքում վարչապետի թեկնածու չեն առաջադրելու, ու հիմա, նրա խոսքով, հարց է հնչեցվում, թե արդյո՞ք այս ընթացքում դավադրություններ հնարավոր են: